চাকরিহারা শিক্ষাকর্মীদের ভাতা দেওয়ার ঘোষণা মুখ্যমন্ত্রীর

ওয়েবডেস্ক: চাকরিহারা গ্রুপ সি কর্মীরা পাবেন ২৫ হাজার টাকা। গ্রুপ ডি কর্মীরা পাবেন ২০ হাজার টাকা। চাকরিহারা শিক্ষাকর্মীদের সঙ্গে শনিবার বৈঠক করলেন মুখ্যসচিব মনোজ পন্থ। নবান্নে ওই বৈঠক হয়। মুখ্যসচিবের ফোন থেকেই শিক্ষাকর্মীদের বার্তা দেন মুখ্যমন্ত্রী। মামলার নিষ্পত্তি না হওয়া পর্যন্ত টাকা পাবেন শিক্ষাকর্মীরা। সুপ্রিম কোর্টে রায়ে শিক্ষকদের পাশাপাশি শিক্ষা কর্মীদেরও চাকরি যায়।

মুখ্যমন্ত্রী এদিন জানিয়েছেন, রাজ্য সরকারের তরফে রিভিউ পিটিশন করা হবে। সেই আইনি প্রক্রিয়া চলা পর্যন্ত রাজ্য সরকার সামাজিক সুরক্ষা প্রকল্পে চাকরিহারা শিক্ষাকর্মীদের ভাতা দেবে। উল্লেখ্য, সুপ্রিম কোর্টের রায়ে ২৬ হাজার শিক্ষক শিক্ষাকর্মীর চাকরি বাতিল হয়। পরে অযোগ্য বলে চিহ্নিত নন এমন শিক্ষকদের ৩১ ডিসেম্বর পর্যন্ত কাজ চালিয়ে যেতে বলা হয়। কিন্তু চাকরিহারা শিক্ষাকর্মীদের সামনে কোনও দিশা ছিল না।